14บจ.เฮบ้านพร้อมโอน1.66แสน
เอเซีย พลัส ชี้มาตรการบ้านหลังแรกหนุน 14 บริษัท มีบ้านพร้อมโอน 1.66 แสนล้าน ด้าน LH รับประโยชน์เต็มๆ คุยกำไรปีนี้ดีที่สุด
20 ก.ย. 2554

เอเซีย พลัส ชี้มาตรการบ้านหลังแรกหนุน 14 บริษัท มีบ้านพร้อมโอน 1.66 แสนล้าน ด้าน LH รับประโยชน์เต็มๆ คุยกำไรปีนี้ดีที่สุด
บล.เอเซีย พลัส (ASP) ออกบทวิเคราะห์เพิ่มน้ำหนักการลงทุนในหุ้นที่ทำธุรกิจบ้านและที่ดินรับมาตรการกระตุ้นธุรกิจอสังหาริมทรัพย์เข้าสู่ที่ประชุมคณะรัฐมนตรี (ครม.) วันนี้ ซึ่งเชื่อว่า น่าจะกระตุ้นกำลังซื้อและสามารถเพิ่มการรับรู้รายได้ของกลุ่มพัฒนาบ้านขายได้ 
อย่างไรก็ตาม มาตรการนี้ต้องใช้ทันทีในปีภาษีนี้ซึ่งจะกระตุ้นให้เกิดการโอนกรรมสิทธิ์และจะทำให้รายได้ของผู้ประกอบการดีขึ้นด้วย แต่หากใช้ในปีหน้าก็จะทำให้เกิดภาวะชะลอการโอนในครึ่งปีหลังอีกและจะทำให้รายได้ลดลงได้ 
ทั้งนี้ ณ สิ้นไตรมาส 2 บริษัทอสังหาริมทรัพย์ที่จดทะเบียน 14 แห่งในการวิเคราะห์ของบริษัท มีบ้านในมือที่พร้อมจะโอนในช่วงครึ่งปีหลังจำนวน 1.66 แสนล้านบาท และในจำนวนนี้ 25% เป็นโครงการแนวราบ ซึ่งน่าจะเอื้อต่อบริษัทศุภาลัย (SPALI) บริษัท พฤกษา เรียลเอสเตท (PS) บริษัท แลนด์ แอนด์ เฮ้าส์ (LH) และเอเชี่ยน พร็อพเพอร์ตี้ (AP) เป็นต้น
นายอดิศร ธนนันท์นราพูล กรรมการ บริษัท แลนด์ แอนด์ เฮ้าส์ (LH) ยอมรับว่า บริษัท จะได้รับอานิสงส์เชิงบวกเพราะ 1.บริษัทสร้างบ้านเสร็จก่อนขายซึ่งเมื่อมาตรการมีผลบังคับใช้และลูกค้ามาซื้อบ้านก็จะโอนได้ทันทีและ2.บ้านที่มีอยู่ประมาณ 50% เป็นบ้านที่มีราคาต่ำกว่า 5 ล้านบาทซึ่งก็จะได้รับผลจากมาตรการด้วย
“บริษัท ไม่ได้ให้น้ำหนักมาตรการนี้มากพอที่จะทำให้ปรับเป้าหมายรายได้ปีนี้เพิ่มขึ้น แต่ปีนี้ตามแผนปกติจะเป็นปีที่ดีของบริษัท” นายอดิศร กล่าว
บล.บัวหลวงระบุว่า LH จะมีกำไรสูงสุดเป็นประวัติการณ์ที่ 4,200 ล้านบาท ซึ่งกลับไปใกล้เคียงกับปี 2548 ที่ทำได้ 4,700 ล้านบาท และรายได้จะเติบโต 20% ตามเป้าจากการเร่งเปิดตัวโครงการใหม่และปลายปีอาจมีกำไรพิเศษจากการจัดตั้งกองทุนรวมอสังหาริมทรัพย์ด้วย m